
Įgyvendinant Erasmus+ projekto Nr. 2025-1-LT01-KA121-SCH-000324345 darbo stebėjimo veiklas, Alytaus „Sakalėlio“ pradinės mokyklos pradinių klasių mokytoja Gintarė Andriejauskienė ir mokinio padėjėja Justina Micevičienė balandžio 20-24 dienomis lankėsi Lenkijoje, Klomnice miestelio G. Piramowicza pradinėje mokykloje. 
Darbo veiklų stebėjimo metu Erasmus+ projekto dalyvės susipažino su mokyklos bendruomene, ugdymo aplinka ir ugdymo organizavimu. Vizito metu stebėtos pamokos, bendrauta su mokytojais, domėtasi taikomais ugdymo metodais, mokinių įtraukimu į veiklas, mokymusi per žaidimą ir praktines užduotis. Nors kaimyninių šalių švietimo sistema ir ugdymo programos labai panašios, buvo įdomu pamatyti, kaip kuriama jauki, saugi ir mokinius motyvuojanti aplinka. Sužavėjo didelės mokyklos erdvės, poilsio zonų, žaidimų  kampelių gausa – būtent tai leidžia mokiniams atsikvėpti ir „pabėgti“ nuo kitų, o galbūt ir nuo savęs. Pamokų metu taikomi inovatyvūs metodai: mokymasis per patirtį, tyrimus, stebėjimus, mokiniai aktyvūs, moka dirbti komandose, kritiškai mąsto reflektuodami pamokų pabaigoje. Išmokome aktyvių mokymo(si) metodų, kuriuos pritaikysime fizinio ugdymo, gamtos mokslų pamokose, suteikdamos mokymosi pagalbą vaikams, turintiems įvairių specialiųjų poreikių. 
Mobilumo metu praplėtėme ir kultūrinį akiratį, aplankėme įžymias vietas ne tik Klomnice miestelyje, bet ir už jo ribų. Didelį įspūdį paliko Ogrodzienec pilis, Olsztyn pilies griuvėsiai,    Jasna Gora katedra. Aplankėme ir Krokuvą – vieną seniausių ir gražiausių Lenkijos miestų, vaikščiojome prie Vyslos upės, domėjomės Vavelio pilies istorija ir jos legendomis.
Lenkijoje pasisėmėme naujų idėjų STEAM veikloms, aktyvių mokymosi metodų įtraukčiai skatinti. Supratome, jog Erasmus+ programa praturtina, įkvepia naujoms idėjoms ir skatina tobulėti.

